হাসপাতাল সূত্রের খবর, যেদিন ‘ওয়ার্মারে’ পুড়ে দুই সদ্যোজাতের মৃত্যু হয়েছিল, ঠিক তার পরদিনই এই মর্মান্তিক ঘটনা ঘটেছে। অভিযোগ, চিকিৎসকেরা ‘ব্লাড রিক্যুইজিশনে’র কাগজে বেশ কয়েকটি তথ্য দেননি। এমনকী, সেখানে কিছু ভুল তথ্য দেওয়া হয়েছিল। ফল যা হওয়ার তাই হয়েছে। শহরের একাধিক ব্লাডব্যাঙ্কে দিনভর ঘুরেও রক্ত পাননি ওই সদ্যোজাতের বাবা। সন্ধ্যায় মৃত্যু হয় ওই সদ্যোজাতের।
অভিযোগের পর অভিযোগ। নয়া অভিযোগ প্রসঙ্গে শুক্রবার হাসপাতাল কর্তৃপক্ষের তরফে কেউই কথা বলতে চাননি। অধ্যক্ষ তপনকুমার লাহিড়ী, সুপার শিখা বন্দ্যোপাধ্যায় ফোন ধরেননি। উত্তর দেননি টেক্সট মেসেজেরও। তবে স্বাস্থ্য অধিকর্তা সুশান্ত বন্দ্যোপাধ্যায় বলেন, ‘‘আগে অভিযোগ আসুক। তারপর বিষয়টি নিয়ে খোঁজখবর নেওয়া হবে। ত্রুটি খুঁজে পেলে ব্যবস্থা নেওয়া হবে।’’ তৃণমূলের চিকিত্সক নেতা তথা মেডিক্যাল কলেজের ‘রোগী কল্যাণ সমিতি’র সভাপতি নির্মল মাজির প্রতিক্রিয়া, ‘‘রক্তের অভাবে সদ্যোজাতের মৃত্যুর বিষয়ে কোনও ত্রুটি খুঁজে পেলে দোষীদের কঠিন শাস্তি দেওয়া হবে। মুখ্যমন্ত্রী মমতা বন্দ্যোপাধ্যায়ের উন্নয়ন কর্মযজ্ঞে ক্ষতি করতে চাইলে তা কড়া হাতে মোকাবিলা করা হবে।’’
মৃত সদ্যোজাতের পরিবারের অভিযোগ, সংক্রমণে আক্রান্ত হওয়ায় প্রতিদিনই রক্তের প্রয়োজন হচ্ছিল। কিন্তু গত ২১ নভেম্বর রক্তের কথা বলা হলেও ‘রিক্যুইজিশন’ দেওয়া হয় পরদিন দুপুরে। সেই কাগজে সদ্যোজাতের বয়স লেখা ছিল না। ফলে শহরের একাধিক ব্লাডব্যাঙ্ক ঘুরে খালি হাতে ফিরে আসেন সদ্যোজাতের বাবা শেখ রহমাতুল্লা। তিনি বলেন, ‘‘এখানে রক্ত পাইনি। কাগজপত্র ঠিক ছিল না বলে মানিকতলা ব্লাডব্যাঙ্ক থেকে ফিরে আসতে হয়েছিল। কাগজপত্র ঠিক করে আবার রক্ত আনতে যাই। সেই কাগজেও ভুল ছিল। ফের খালি হাতে ফিরে আসি। এসএনসিইউ’তে গেলে আমাকে জানানো হয়, রক্তের আর দরকার নেই। আমার সন্তান মারা গিয়েছে।’’
হাওড়ার উলুবেড়িয়ার কাঁটাবেড়িয়া গ্রামের বাসিন্দা রহমাতুল্লা। তাঁর স্ত্রী মানোয়ারা বেগম। উলুবেড়িয়া হাসপাতাল থেকে তাঁদের পুত্র সন্তানকে নিয়ে এসেছিলেন মেডিক্যালে। কিন্তু সুস্থ করে বাড়ি নিয়ে যেতে পারলেন না সন্তানকে। গত ২২ নভেম্বর ৩৭ দিনের মাথায় মৃত্যু হয় সদ্যোজাতের। এদিন রহমাতুল্লা বিচার চাইতে এসেছিলেন মেডিক্যাল কলেজ কর্তৃপক্ষের কাছে। দুপুর থেকে চেষ্টা করেও অভিযোগপত্র জমা দিতে না পারায় রাতে থেকে যান হাসপাতালে চত্বরে। রহমাতুল্লায় কথায়, ‘‘অবহেলায় সন্তানকে হারিয়েছি। মৃতদেহ হাতে দিয়ে সেদিন ভয় দেখিয়ে বাড়ি পাঠিয়েছিল। আমি বিচার চাইতে এসেছি। দোষী চিকিত্সক-নার্সদের শাস্তি দিতে হবে।’’
কী হয়েছিল মানোয়ারা-রহমাতুল্লার সন্তানের? রহমাতুল্লা জানান, সংক্রমণে আক্রান্ত হয়েছিল সন্তান। মেডিক্যাল কলেজে  চিকিত্সা শুরু হয় শিশু বিভাগের প্রধান তাপস সাবুইয়ের (শুক্রবার থেকে প্রাক্তন। এদিনই সরিয়ে দেওয়া হয়েছে তাঁকে) অধীনে। সন্তানের শারীরিক অবস্থা জানতে গিয়ে প্রায় প্রতিদিনই জুটেছে দুর্ব্যবহার। কিনে দিতে হয়েছে প্রায় হাজার পাঁচেক টাকার ওষুধ। বাইরের ল্যাবরেটরি থেকে কয়েক হাজার টাকার পরীক্ষা-নিরীক্ষাও করতে হয়েছে।